A4-0167/96

Päätöslauselma komission tiedonannosta lyhyen matkan merikuljetusten kehittämisestä Euroopassa - tulevaisuudennäkymät ja haasteet (KOM(95)0317 - C4-0297/95)

Euroopan parlamentti, joka

- ottaa huomioon komission tiedonannon neuvostolle ja Euroopan parlamentille «Lyhyen matkan merikuljetusten kehittäminen Euroopassa - tulevaisuudennäkymät ja haasteet» (KOM(95)0317 - C4-0297/95),

- ottaa huomioon liikenne- ja matkailuvaliokunnan mietinnön ja aluepoliittisen valiokunnan ja talous- ja raha-asioita sekä teollisuuspolitiikkaa käsittelevän valiokunnan lausunnot (A4-0167/96),

A. ottaa huomioon viime vuosista asti lisääntyneen liikennepalvelujen kysynnän ja tästä aiheutuvan maantieliikenteen vakavan ruuhkautumisen ja saastumisen ja ottaa huomioon, että tie- ja rautatieliikennettä on monistakin syistä kehitetty keinotekoisen voimakkaasti,

B. ottaa huomioon, että sekä tavaroiden että henkilöiden kuljetuksen kysyntä kasvaa todennäköisesti lisää tulevaisuudessa ja että kuljetuskustannukset ovat merkittävässä asemassa Euroopan unionin kyvyssä kilpailla kansainvälisessä kaupassa, koska nämä kustannukset voivat nousta huomattaviin prosenttiosuuksiin kulloisenkin tuotteen arvosta sen saavuttaessa kuluttajan,

C. ottaa huomioon, että meriliikenne ja erityisesti lyhyen matkan merikuljetukset, rannikkoliikenne sekä Euroopan unionin mantereen rannikkojen ja saarten välinen liikenne kansallisen tai rajat ylittävän liikenteen muotona sekä mereltä jokiin, ja päinvastoin, suuntautuva liikenne on liikenteen vanhimpia muotoja ja sellaisena tarjoaa lukuisia etuja,

D. ottaa huomioon, että Euroopan unionin rannikkoviivan maantieteellisen muodostuksen ja tälle kuljetusmuodolle täten avautuvat mahdollisuudet, yhdessä infrastruktuurin ja energian rajallisen käytön kanssa, lyhyen matkan merikuljetukset voisivat saada tärkeämmän aseman kehittyessään kannattavaksi ja ympäristöystävällisemmäksi liikennemuodoksi ja voisivat edistää osaltaan Euroopan saarten ja syrjäisten taloudellista kehitystä sekä edistää työllisyyttä,

E. ottaa huomioon, että lyhyen matkan merikuljetukset voivat täyttää tärkeän tehtävän Euroopan unionin tulevassa liikennejärjestelyssä sekä tyydyttää liikkuvuuden kasvun asettamat vaatimukset, jos eri liikennemuotoja yhdistävää kuljetuskapasiteettia satamissa kehitetään paremmin monia liikennemuotoja yhdistävissä liikennejärjestelmissä ja Euroopan laajuisissa liikenneverkoissa,

F. uskoo, että tätä liikennemuotoa on vielä paljon varaa kehittää pääasiassa yhdistämällä se muihin liikennemuotoihin ja liikenneinfrastruktuuriverkostoon,

1. Pitää myönteisenä komission tiedonantoa, koska se on merkittävä askel kohti sellaisen kattavan yhteisen liikennepolitiikan vahvistamista, jossa yhdistetään lyhyen matkan merikuljetukset muihin liikennemuotoihin; korostaa tarvetta todelliseen toimintaan tällä alalla;

2. Toteaa, että satamien kaksinkertaisen uudelleenlastauksen nopeuttamis- ja halventamistoimiksi komissio ehdottaa ennen kaikkea uusien laivatyyppien ja lastaustekniikkojen tukemista, joka voidaankin hyväksyä mutta jonka todelliset edut eivät kuitenkaan vielä ole nähtävissä;

3. Kiinnittää huomiota siihen maantieteelliseen seikkaan, että Eurooppa käsittää noin 35 000 kilometriä rannikkoviivaa, enemmän kuin 600 satamaa, jotka sijaitsevat lähellä teollisuuskeskuksia, ja huomattavan joukon sisäsatamia, joihin pääsee lyhyen matkan merialuksilla sekä meren ja jokien välillä liikennöivillä aluksilla, ja että tätä maantieteellistä tosiasiaa voitaisiin käyttää paremmin hyödyksi, jos edistettäisiin lyhyen matkan merikuljetuksia siten, että siitä tulisi osa yhdistettyä monivälineistä Euroopan liikennejärjestelmää;

4. Kehottaa komissiota pyytämään neuvostolta valtuuksia aloittaa neuvottelut Venäjän kanssa, jotta voitaisiin turvata EU:n sekä joki- että meriliikenteeseen soveltuvien alusten vapaa pääsy Venäjän sisävesiväylien verkostoon;

5. Pitää myönteisenä komission tässä tiedonannossa suorittamaa perusteellista analyysia ja siten esitettyjä tietoja; tällä perusteella on selvää, että lyhyen matkan merikuljetuksissa kyseessä on enemmän kuin pelkkä liikennepalvelujen tarjoaminen ja että se on osa monimutkaista palvelujärjestelmää (monivälineinen liikenne, työvoima, satama- ja muut infrastruktuurit), joissa osien on liityttävä toisiinsa tehokkaasti;

6. Toteaa, että rannikkoliikenteen käytön lisääminen tukee myös Euroopan telakkateollisuutta, jolloin voidaan säilyttää rannikkoalueiden työpaikkoja tai luoda uusia, sillä 50 % EU:n telakoilla rakennetuista aluksista kuuluu rannikkoliikenteessä käytettävään alustyyppiin;

7. Kannattaa täysin sitä, että edistetään lyhyen matkan merikuljetuksia rahtikuljetusten painopisteen siirtämiseksi maanteiltä ja rautateiltä merelle siten, että tasapainotetaan maantiekuljetusten ja rautatiekuljetusten nauttimat hintaedut ja avustukset ja poistetaan esteet ja vaikeudet, joiden vuoksi lyhyen matkan merikuljetukset ovat kalliimpia ja/tai vievät enemmän aikaa;

8. Pyytää komissiota sisällyttämään toimintasuunnitelmaansa joukon lisätoimenpiteitä ja aloitteita, joilla edistetään merikuljetusten joustavuutta ja korjataan epätasapaino, joka vallitsee meriliikenteen ja maantieliikenteen välillä, ensinnäkin vapauttamalla täydellisesti Euroopan sisäinen meriliikenne ja toiseksi lakkauttamalla hallinnolliset vaatimukset (esimerkiksi tulliviranomaiset, satamaviranomaiset jne.), jotka on asetettu erityisesti tälle liikennemuodolle;

9. Ehdottaa, että Euroopan unionin tasolla hyväksytään ja pannaan täytäntöön joitakin positiivisia toimia, joilla edistetään tätä liikennemuotoa, jota on lähimenneisyydessä liiaksi laiminlyöty; katsoo, ettei sellaisten positiivisten toimien ei kuitenkaan pitäisi johtaa suoriin tai epäsuoriin avustuksiin, jotka voisivat vääristää kilpailua; katsoo, että toimien olisi sen vuoksi keskityttävä sellaisiin asioihin kuin parempi tietämys mahdollisista markkinoista, jotka voitaisiin saada suosimaan maantieliikenteen sijaan Euroopan meriliikennettä, esim. parantamalla ja täydentämällä «käytävätutkimusta» ja ryhtymällä suhdetoimintaan, jolla neuvotaan mahdollisia käyttäjiä lyhyen matkan merikuljetusten sekä meren ja jokien välisen liikenteen mahdollisuuksista;

10. Painottaa, kuinka tärkeää on tällöin ottaa tätä liikennemuotoa varten käyttöön edistyneitä teknologioita, joiden avulla siitä voisi tulla osa monivälineistä huolintaketjua ja jotka siten vähentäisivät aikaa, joka tarvitaan lastaamiseen tai purkamiseen sekä rahtien siirtämiseen satamissa;

11. Uskoo, että Euroopan unionin satamapolitiikassa olisi kiinnitettävä huomiota joukkoon tekijöitä, joilla voi olla suora vaikutus lyhyen matkan merikuljetusten kustannuksiin ja tehokkuuteen, kuten satamatariffien suurempaan avoimuuteen, hallinnollisten menettelyjen parannuksiin, vahingollisten monopolien poistamiseen; katsoo, että meriliikennepalvelut olisi samoin vaadittava maksamaan ainoastaan niistä palveluista, joita ne tosiasiassa käyttävät ja jotka ovat tarpeellisia; katsoo, että sataman käytöstä ja satamaan liittyvistä palveluista aiheutuvat kustannukset ovat tärkeimpiä esteitä lyhyen matkan merikuljetusten kehittämiselle;

12. Painottaa sen vuoksi:

- jäsenvaltioiden tarvetta parantaa yhteyksiä satamien ja niiden vaikutusalueiden välillä, siellä missä se on välttämätöntä,

- jäsenvaltioiden tai alueellisten viranomaisten tarvetta sovittaa satamien julkiset infrastruktuurihankkeet paremmin tarpeisiin, ja

- yksityisten satama- ja kuljetusyritysten tarvetta tehdä ehdotuksia satamien välisen tietovirran, satamien toimintakapasiteetin sekä yritysten vaatimusten mukaisen valtiollisten satamapalvelujen joustavan saatavuuden parantamiseksi;

13. Valittaa, että komissio käsittelee satamien tehokkuuden parantamista vain ohimennen ja esittelee liitteessä yleisen merisatamapolitiikan, joka ulottuu paljon rannikkomeriliikenteen edistämistä laajemmalle ja jota ei tässä muodossa voida hyväksyä;

14. Korostaa, että komission on ensin selvennettävä satamahallinnon organisaatiota ja rakennetta, julkisen infrastruktuurin ja yksityisten ylärakenteiden rahoitusta sekä näiden 15 EU:n jäsenvaltiossa täysin erilaisia yhdistämistapoja koskevia kysymyksiä;

15. Huomauttaa, että tämän selvittämiseen asti komission olisi luovuttava yksittäistoimista kuten asiantuntijoiden lähettämisestä yksittäisiin satamiin tai satamien johtohenkilöstön koulutusohjelmien tukemisesta yksittäisissä satamissa «toivottavienkin» kilpailun vääristymien välttämiseksi;

16. Pyytää komissiota lakkauttamaan tai muuttamaan kiireellisesti olemassa olevan yhteisön tulliin liittyviä sekä eläinlääketieteellisiä tarkastuksia ja muodollisuuksia koskevaa lainsäädäntöä, joka vaikeuttaa tavaroiden ja matkustajien merikuljetuksia ja johtaa tuottamattomiin, epätaloudellisiin ja syrjiviin sääntöihin ja menettelyihin, ja saamaan tämän välittömästi ja suoraan sovellettavaksi kaikissa jäsenvaltioissa;

17. Uskoo, että äskettäisen komission ehdotuksen, joka koski ulkoisten kustannusten sisällyttämistä hintoihin (KOM(95)0691) ((Vihreä kirja; kohti oikeudenmukaista ja tehokasta liikenteen hinnoittelua-poliittiset vaihtoehdot liikenteen ulkoisten kustannusten sisällyttämiseksi hintoihin Euroopan unionissa)), olisi luotava tasavertaiset kilpailuedellytykset eri liikennemuotojen välillä, vaikuttamatta haitallisesti Euroopan kauppaan; katsoo, että kustannukset olisi jaettava uudelleen jokaisen liikennemuodon välillä, niin että ne vastaisivat todellisia kustannuksia, jotka aiheutuvat infrastruktuurin käytöstä ja ympäristölle aiheutuvasta vahingosta, mutta eivät keinotekoisia kustannuksia, jotka ovat verotussuuntautuneiden julkisten viranomaisten aiheuttamia;

18. Kiinnittää huomiota siihen, että lyhyen matkan merikuljetuksissa vallitsevat olosuhteet, yhdessä yleisen taloudellisen laman kanssa, ovat tehneet mahdottomaksi riittävän voiton saamisen vanhojen ja kannattamattomien alusten korvaamiseksi; tutkimus- ja kehittämistoimia ja sijoituksia olisi suunnattava siihen, että osa tästä laivastosta uudistettaisiin turvallisemmilla ja tuottavammilla laivoilla;

19. Toistaa kantanaan, että lauttapalveluja on pidettävä tärkeänä osana liikenneverkostoa ja että sellaisina ne olisi sisällytettävä lyhyen matkan merikuljetusten kehitykseen, ottaen huomioon matkustajaliikenteen jatkuvan kasvun sekä työntekijöiden ja palveluiden liikkuvuuden jatkuvan lisääntymisen;

20. Painottaa sitä, että kaikenlaisten sosiaalisten näkökohtien puuttuminen komission tiedonannosta on vakava puute paitsi sosiaalisesta myös taloudellisesta näkökulmasta; se, että tunnustetaan tarve päteviin merenkulkijoihin uusien teknologioiden soveltamiseksi, ei ole ehdotus käytännön toimenpiteiksi eikä toimiksi, joilla lisätään pätevää ja ammattitaitoista henkilöstöä, mikä on ratkaisevan tärkeä osa lyhyen matkan merikuljetusten laatua ja luotettavuutta;

21. Pyytää jälleen kerran komissiota ehdottamaan ja neuvostoa hyväksymään, kiireellisesti ja ensisijaisen tärkeänä aiheena, toimenpiteitä sen varmistamiseksi, että kansallisten merenkulkijoiden tietotaito säilytetään, ja tukemaan pätevien merenkulkijoiden opetusta, koulutusta ja työhönottoa Euroopan unionissa;

22. Suosittelee, että edellä mainittujen toimintakohtien osalta merenkulkuyritysten välillä olisi oltava tiivis keskinäinen yhteys merenkulkuyritysten foorumin lyhyen matkan merikuljetuksia käsittelevän paneelin kautta; katsoo, että tämä johtaisi ensisijaisten aiheiden luettelon vahvistamiseen, sekä olennaisten toimien ja saavutusten jatkuvaan valvontaan;

23. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.